Gunvor Wibroe (S), 2025-01-08:
Tak for ordet, og tak til forslagsstillerne for at sætte fokus på et vigtigt spørgsmål.
Vi skal nemlig alle tænke over, hvad det er for et liv, vi ønsker os, når vi forlader arbejdsmarkedet, og det er klart, at økonomien spiller en afgørende rolle for, hvordan det liv kommer til at se ud.
For de fleste er pensionen afgørende, fordi den giver en økonomisk sikkerhed.
Den skal gerne kunne opretholde vores levestandard og dække udgifter til bolig, mad og andre livsnødvendigheder, når vi ikke længere er på arbejdsmarkedet.
Jeg er også enig med forslagsstillerne i, at der skal være rimelighed og retfærdighed til, når det kommer til mænd og kvinders pensionsordninger.
Kvinder har lavere pensionsordninger, og det bør ikke være sådan, at kvinder skal være mere utrygge og usikre på deres pensionisttilværelse end mænd.
Vi mener dog ikke, at de løsninger, som det her beslutningsforslag lægger op til, er det, der er behov for lige nu.
Ministeren har allerede redegjort for de mere tekniske grunde til, at forslagets løsninger ikke er så hensigtsmæssige, så det vil jeg ikke komme ind på.
Jeg vil dog nævne, at samtlige af Folketingets partier efter et grundigt forarbejde i 2006 besluttede den her ordning om, et rimelige pensioner ikke skal deles ved skilsmisse og separation.
Det overordnet formål var at sikre, at folks pensionsopsparinger stod mål med deres indkomstniveau som erhvervsaktive, i takt med at flere og flere fik arbejdsmarkedspensioner.
Det er et sundt hensyn, som samtidig skal balanceres med, at der ikke opstår uretfærdige uligheder i folks ægteskaber.
Derfor indeholder ordningen også muligheder for, at en pensionsmæssigt dårligt stillet ægtefælle ved skilsmisse kan få en kompensation af den anden ægtefælle, f.eks. hvis der er urimelige forskelle i partnernes pensioner, eller hvis en af ægtefællerne f.eks. har været på deltid og har sparet mindre op af hensyn til familien.
Det er også muligt at oprette en ægtepagt om en ligelig fordeling af pensionen ved separation og skilsmisse.
I 2024 var der mere end 10.000 par, som oprettede en sådan en ægtepagt.
I 2019 blev der så foretaget en større evaluering af ordningen, og den viste en støt stigning i antallet af danskere, som har arbejdsmarkedspensioner.
Den største stigning i antallet af danskere var kvinder, hvor over 90 pct. nu har en arbejdsmarkedspension.
Det er et stort løft fra de 80 pct., som det var for 20 år siden, og vi ser også her, at særlig yngre kvinder rykker, når det gælder om at sikre ordentlige pensionsopsparinger, og det er godt, og det er positivt.
I Socialdemokratiet mener vi derfor, at vi skal fortsætte med at skubbe på i forhold til at ændre de strukturelle forhold, som kan stå i vejen for en økonomisk ligestilling, herunder i forhold til pensioner, herunder det kønsopdelte arbejdsmarked.
Det er f.eks. en faktor, og lønninger, arbejdstid og barsel har en stor betydning.
Samtidig skal vi selvfølgelig holde os for øje, at ordningerne fra 2006 følger tilstrækkeligt med tiden, og derfor har vi også tilkendegivet, at vi gerne vil undersøge, om der er et behov for at justere de kompensationsordninger, der skal tage hånd om urimelige situationer.
Det skal være med til at sikre, at de gældende ordninger understøtter det gode ældreliv for både mænd og kvinder.
Vi har derfor forståelse for hensynene bag det her forslag, men vi kan ikke støtte det.
Tak for ordet.